钦定古今图书集成/历象汇编/历法典/第033卷 > 金一
## 钦定古今图书集成/历象汇编/历法典/第033卷 > 金一

### 熙宗天会十五年春正月初用大明历

按《金史熙宗本纪》云云。　按《历志》：“昔者圣人因天道
以授人时，釐百工以熙庶政，步推之法，其来尚矣。自
汉太初迄于前宋，治历者奚啻七十馀家，大概或百
年，或数十年，率一易焉。盖日月五星，盈缩进退，与夫
天运至不齐也。人方制器以求之，以俾其齐，积寡至
多，不能无爽故尔。”金有天下百馀年，历惟一易。天会
五年，司天杨级始造《大明历》，十五年春正月朔，始颁
行之。其法以三亿八千三百七十六万八千六百五
十七为历元，五千二百三十为日法。然其所本，不能
详究，或曰“因宋《纪元历》而增损之也。”

### 世宗大定十一年司天监赵知微进大明历

按《金史世宗本纪》，不载。　按《历志》：“正隆戊寅三月辛
酉朔，司天监言日当食而不食。大定癸巳五月壬辰
朔日食，甲午十一月甲申朔日食，加时皆先天。丁酉
九月丁酉朔食乃后天。由是占候渐差，乃命司天监
赵知微重修《大明历》。十一年历成，时翰林应奉耶律
履亦造《乙未历》，二十一年十一月望，太阴亏食，遂命
尚”书省委礼部员外郎在忠杰与司天历官验所食
时刻分秒，比校知微履及见行历之亲疏，以《知微历》
为亲，遂用之。明昌初，司天又改进新历，礼部郎中张
行简言：“请俟他日月食，覆校无差，然后用之。”事遂寝。
是以终金之世，惟用知微历。我朝初亦用之，后始改
《授时历》焉。今其书存乎太史，采而录之，以为《历志》。